**Perkáta Nagyközség Önkormányzata Képviselő-testületének 10/2021. (X. 27.) önkormányzati rendelete**

**A természetben nyújtott szociális célú tűzifa támogatás jogosultsági feltételeiről**

Perkáta Nagyközség Önkormányzata Képviselő-testülete Magyarország Alaptörvénye 32. cikk (2) bekezdésében kapott felhatalmazás alapján, „Magyarország helyi önkormányzatairól” szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el.

**1. §**

A rendelet hatálya Perkáta Nagyközség közigazgatási területén állandó bejelentett lakcímmel vagy tartózkodási hellyel rendelkező személyre terjed ki. Ez alapján a rendelet kiterjed

*a)* magyar állampolgárra,

*b)* állandó tartózkodásra jogosító személyi igazolvánnyal rendelkező bevándoroltra,

*c)* letelepedési engedéllyel rendelkező személyre,

*d)* a magyar hatóság által menekültként elismert személyre,

*e)* hontalanokra.

**2. §**

(1) A szociális ellátásra való jogosultat érintő jog és kötelezettség megállapítására, továbbá a hatósági ellenőrzésre (a továbbiakban: szociális igazgatási eljárás) „az általános közigazgatási rendtartásról” szóló 2016. évi CL. törvény rendelkezéseit, illetve „a szociális igazgatásról és szociális ellátásokról” szóló 1993. évi III. törvény (a továbbiakban: Szt.) rendelkezéseit az e rendeletben meghatározott eltérésekkel kell alkalmazni.

**3. §**

(1) A szociális ellátásra való jogosultság elbírálása során a havi rendszerességgel járó – nem vállalkozásból származó, illetve őstermelői tevékenységből származó – jövedelem esetén a kérelem benyújtását megelőző három hónap jövedelmét, nem havi rendszerességgel szerzett, illetve vállalkozásból származó jövedelem esetén a kérelem benyújtásának hónapját közvetlenül megelőző tizenkét hónap alatt szerzett jövedelem egyhavi átlagát kell figyelembe venni.

(2) A jövedelmi viszonyok igazolására szolgáló iratok:

*a)* rendszeres pénzellátással rendelkező személyek esetében a pénzellátás folyósításának igazolószelvénye, illetőleg megállapító határozata,

*b)* jövedelemmel rendelkező személyek esetében:

*ba)* foglalkoztatottaknál a munkáltató által kiállított hivatalos kereseti igazolás vagy utolsó három havi bérjegyzék,

*bb)* egyéni vállalkozók, gazdasági társaság tagjai esetében a tárgyévet megelőző év személyi jövedelemadójának mértékéről szóló adóhatósági igazolás,

*c)* alkalmi munkát végző esetében a tevékenységet végző által adott nyilatkozat.

**4. §**

(1) Természetben nyújtott szociális tűzifa támogatásra az a tűzifával fűtő perkátai lakos jogosult, akinek családjában az egy főre eső jövedelme nem haladja meg:

*a)* nem egyedül élő esetén a 30 000 forintot,

*b)* egyedül élő esetén a 45 000 forintot.

(2) A szociális ellátás iránti kérelmet a Polgármesteri Hivatalban az e célra rendszeresített igénylőlapon lehet benyújtani. A kérelem e rendelet 1. mellékletét képezi. A kérelmező köteles a kérelemben feltüntetett igazolásokat, mellékleteket a kérelméhez csatolni.

(3) Szociális tűzifa hozzájárulást lakásonként egy személy részére legfeljebb egy alkalommal lehet megállapítani, függetlenül a lakásban élő személyek és háztartások számától. A kérelem beérkezésének végső határideje: 2022. február 15. A fenti határidő elmulasztása jogvesztő.

(4) Kérelmezőnként 1 erdei m3 természetben nyújtott tűzifa támogatás állapítható meg.

(5) A benyújtott kérelmek elbírálásáról átruházott hatáskörben a polgármester dönt.

(6) A szociális célú tűzifa igénylésére irányuló kérelmek elbírálásánál előnyben kell részesíteni azt a kérelmezőt, aki az alábbi körülmények közül valamely feltételnek megfelel:

*a)* aktív korúak ellátásában részesül,

*b)* időskorúak járadékában részesül,

*c)* települési támogatásban részesül – tekintet nélkül annak természetbeni vagy pénzbeli formában történő nyújtására –,

*d)* a gyermekek védelméről és a gyámügyi igazgatásról szóló 1997. évi XXXI. törvényben szabályozott halmozottan hátrányos helyzetű gyermekét nevelő család.

(7) A természetben nyújtott tűzifa támogatás megállapítására a rendelkezésre álló famennyiség e célú felhasználásáig van lehetőség.

(8) A tűzifa házhozszállításáról Perkáta Nagyközség Önkormányzata gondoskodik.

(9) A Képviselő-testület vállalja, hogy a szociális célú tűzifában részesülőtől ellenszolgáltatást nem kér.

(10) Aki a szociális célú tűzifa támogatást értékesíti vagy az igénylésében szereplő ingatlantól eltérő helyen használja fel, az a következő két évben szociális célú tűzifa támogatásban nem részesülhet.

**5. §**

Ez a rendelet 2021. október 28-án lép hatályba.

**6. §**

Hatályát veszti: Perkáta Nagyközség Önkormányzata Képviselő-testületének „a természetben nyújtott szociális célú tűzifa támogatás jogosultsági feltételeiről” szóló 8/2020. (X. 15.) önkormányzati rendelete.

Oláh István Dr. Lakos László

alpolgármester jegyző

**Záradék:**

A rendeletet a Perkátai Polgármesteri Hivatal hirdetőtábláján történő kifüggesztéssel kihirdetem.

Perkáta, 2021. október 28.

Dr. Lakos László

jegyző